Չինաստանի էներգիայի վերամշակման ընկերություն

**Չինաստանի էներգիայի վերամշակման ընկերությունը,**  հիմնադրվել է 1980 թվականի մայիսին (նախկինում հայտնի եղել որպես Չինաստանի թվային անլար կապ, իսկ 2007 թվականի մարտին վերանվանվել է) և ներկայումս գտնվում է Չինաստանի Շենսի նահանգի Սիան քաղաքում։ Ընկերությունը կենտրոնացած է Չինաստանի շուկայում էներգախնայողության և վերամշակման ոլորտների վրա՝ առաջարկելով համապատասխան արտադրանքներ և ծառայություններ, այդ թվում՝ արդյունաբերական և քաղաքացիական շինարարության համար հարմարեցված վերամշակման համակարգերի նախագծում և ֆինանսավորում։

## Պատմություն
Ընկերությունը իր գործունեությունը սկսել է 1980 թվականին՝ որպես գարեջրի միկրոգործարան։ 2004 թվականի օգոստոսի 6-ին այն փոխել է իր անվանումը՝ *Boulder Acquisitions* ընկերությունից դառնալով Չինաստանի թվային անլար կապ՝ զբաղվելով գաջեթների և բջջային հեռախոսների բաշխմամբ մինչև 2007 թվականի մայիսի 10-ը, երբ ընկերությունն ամբողջությամբ դադարեցրեց այդ գործունեությունը։

2004 թվականի մայիսին հիմնադրվել է Շանհայ Թի-Սի-Էյչ (TCH) ընկերությունը։ 2007 թվականի նոյեմբերին հիմնադրվել է Սիան Թի-Սի-Էյչ էներգետիկ տեխնոլոգիաներ սահմանափակ պատասխանատվությամբ ընկերությունը։ Նույն թվականի նոյեմբերին Շանհայ Թի-Սի-Էյչ էներգետիկ տեխնոլոգիաներ ընկերությունը ձեռք է բերել Սինթայ Հուասին էներգետիկ տեխնոլոգիաներ ընկերությունը։ 2009 թվականի ապրիլին հիմնադրվել է Էրդոս Թի-Սի-Էյչ էներգախնայողություն և զարգացում ընկերությունը։

2007 թվականի նոյեմբերին Քարլայլ գրուպ (Carlyle Group) ներդրումային ընկերությունն իր ասիական հիմնադրամների միջոցով ներդրում է կատարել Չինաստանի էներգիայի վերամշակման ընկերությունում՝ դառնալով ընկերության երկրորդ խոշոր բաժնետերը։

2010 թվականի մարտին Չինաստանի էներգիայի վերամշակման ընկերությունը հաջողությամբ ցուցակվել է Նասդաք ֆոնդային հարթակում: 2013 թվականի օգոստոսին ընկերությունը Հոնյուան Հուիֆու Վենչուր Քափիթալ (Hongyuan Huifu Venture Capital) ՍՊԸ-ի հետ համատեղ հիմնել է էներգիայի վերամշակման հիմնադրամ՝ կոքսի չոր մարման միջոցով էներգիայի վերականգնման ծրագրերում ներդրումներ կատարելու նպատակով։

## Արտադրանքներ
Ընկերությունն իրականացնում է էներգիայի արտադրության տարբեր նախագծեր՝ օգտագործելով արդյունաբերական գործընթացների կողմնակի արգասիքները։ Դրանց թվում են դոմնային վառարանի գազի օգտահանման տուրբինային կայանքները, որոնք օգտագործում են արդյունաբերական գործընթացներից արտանետվող գազի ճնշումն ու ջերմությունը, թափոնային գազերից էլեկտրաէներգիայի արտադրության համակարգերը, շոգեգազային տուրբինային համակարգերը, ինչպես նաև կենսազանգվածից և թափոնային ջերմության օգտահանմամբ  էլեկտրաէներգիայի արտադրության համակարգերը։

## Գործունեություն
Ընկերությունը կնքել է ռազմավարական համագործակցության համաձայնագիր Սի-Ջի-Էն էներջի սերվիսընկերության հետ, որը նախատեսում է երեք տարվա բացառիկ աջակցություն բիզնեսի զարգացման ոլորտում։ Ընկերության քույր ձեռնարկությունների կազմում են Սիֆան հոլդինգս, Հուահոն նոր էներգետիկ տեխնոլոգիաներ և Շանհայ Թի-Սի-Էյչ ընկերությունները և Շանհայ Թի-Սի-Էյչ-ի իր հերթին ունի երեք դուստր ձեռնարկություն՝ Սիան Թի-Սի-Էյչ էներգետիկ տեխնոլոգիաներ, Սինթայ Հուասին էներգետիկ տեխնոլոգիաներ և Սիան Թի-Սի-Էյչ-ի ենթակայության տակ գտնվող Էրդոս Թի-Սի-Էյչ էներգախնայողություն և զարգացում ընկերությունը։

2011 թվականի հոկտեմբերին Չինաստանի էներգիայի վերամշակման ընկերությունը ավարտին է հասցրել Շենցյու Յունեն Թերմալ Փաուեր (Shenqiu Yuneng Thermal Power) ընկերությունից 12 մեգավատ հզորությամբ կենսազանգվածից էլեկտրաէներգիայի արտադրության համակարգի ձեռքբերման գործընթացը։

2011 թվականի հունիսին Ճոնբաո (ZhongBao) նախագծի համակարգը վաճառվել է Սինդա ֆինանսական վարձակալական ընկերությանը և հետագայում հետ է վերցվել հետադարձ վարձակալությամբ։

## Մրցանակներ
2012 թվականի սեպտեմբերին Չինաստանի էներգիայի վերամշակման ընկերության կից ընկերությունը՝ Սիան Թի-Սի-Էյչ էներգետիկ տեխնոլոգիաներ ընկերությունը արժանացել է «Տեխնոլոգիական խոշոր նորարարություն» մրցանակին։ Պարգևը տրվել է Շանսի նահանգում ցեմենտի արտադրական գծերի համար մշակված ցածր ջերմաստիճանի թափոնային ջերմության օգտահանմամբ էլեկտրաէներգիայի արտադրության տեխնոլոգիայի համար։

## Ծանոթագրություններ

## Արտաքին հղումներ
*